1. מה הסיבה שה' נותן את המכות על המצרים? (למדנו 2 סיבות: 1) כדי שפרעה ועמו ידעו את גבורת ה' ושה' הוא שולט על העולם **2) הסיבה החשובה יותר-** ללמד את עם ישראל אמונה בה'. שמשה רבנו יספר וכך כל ישראל זה לזה ולדורות את גדולת מעשי ה' וידעו כי ה' הוא לבדו השולט על העולם כולו והוא העושה כרצונו בשמים ובארץ!! (רמב"ן, אור החיים הק'))
2. האם הייתה למכת ארבה התראה? (כן)
3. "וַיָּבֹ֨א מֹשֶׁ֣ה וְאַֽהֲרֹן֘ אֶל-פַּרְעֹה֒ וַיֹּֽאמְר֣וּ אֵלָ֗יו כֹּֽה-אָמַ֤ר ה' אֱלֹקֵ֣י הָֽעִבְרִ֔ים עַד-מָתַ֣י מֵאַ֔נְתָּ לֵֽעָנֹ֖ת מִפָּנָ֑י שַׁלַּ֥ח עַמִּ֖י וְיַֽעַבְדֻֽנִי"- האם הצורה בה דיברו משה ואהרן אל פרעה הייתה רגילה או שבמכה זו הם דיברו ביותר תקיפות אל מלך מצרים? (משה ואהרן באים מיד אל פרעה ומדברים אליו בתקיפות גדולה מהרגיל. בלב שניהם מפעם רצון עז ביותר להביא את ישועת ה' לעם ישראל, ברור להם לחלוטין שה' שומר עליהם מכל רע בשליחותם וכך הם ניצבים בתוקף לפני פרעה וחוזרים על דרישתם הקבועה בשם ה'- כך אמר ה' אלוקי העברים-צאצאי אברהם העברי- עד מתי אתה מסרב להיכנע לפני?! שלח עמי ויעבדוני!! איזו עמידה איתנה לפני פרעה! משה ואהרן ממש גוערים בפרעה! "עד מתי מאנת לענות מפני..."- עד מתי אתה תמשיך לסרב לעשות את רצון ה'?!)
4. האם משה ואהרן ממתינים לקבל אישור לצאת מלפני פרעה או שהם יוצאים מיד? (משה ואהרן יוצאים ללא אישור מלפני פרעה (רמב"ן) ללמד את פרעה כי מי ששולט וקובע בעולם זה ה' ושליחיו הנאמנים)
5. מה אמרו עבדי פרעה לפרעה כשמשה ואהרן היו בדרכם לצאת מהארמון? (עד מתי נמשיך לסבול מזה שעם ישראל לא יוצא לעבוד את אלוקיו- שלח אותם שיעבדו לאלוקיהם! האם אינך רואה ומבין שמלכות מצרים אובדת ומתרסקת?! (ע"פ רש"י, רמב"ן))
6. מה קרה שפתאום עבדי פרעה פונים למלכם ומבקשים שישחרר את בני ישראל? (אחרי 7 מכות כואבות, כעת המצרים מבינים קצת יותר שה' הוא אלוקי השמים והארץ ועל כן הם חוששים מהמכות העומדות לבוא עליהן. משום כך הם מנסים לשכנע את פרעה לעשות פשרות לפני שיגיעו אליהם המכות הבאות (אברבנאל)).
7. האם פרעה השתכנע מדברי עבדיו? (פרעה משתכנע מעבדיו ומבקש שיקראו למשה ואהרן לחזור)
8. פרעה הסכים שעם ישראל יצא לעבוד ושואל מי מהעם ילך לעבוד את ה'. האם משה רבנו מבקש שרק חלק מהעם יצא לעבוד את ה' במדבר או שכולם צריכים לצאת? (משה רבנו לא מתרגש מזה שפרעה מסכים להוציא את העם- וממשיך בדרישה הקבועה ועונה לפרעה- כולם! צעירים וזקנים, צאצאינו כולם- הבנים והבנות, ואיתנו גם הצאן והבקר- כי חג ה' לנו ועל כן מצווה היא לכולנו!)
9. האם פרעה מסכים לדרישתו של משה רבנו להוציא את כל עם ישראל ממצרים? (לא. פרעה אומר להם- אני יודע למה אתה רוצים להוציא גם את הטף- זה ברור, יש לכם תכנית רעה! – לברוח! (רמב"ן) שהרי הטף, והנשים לא קשורים לעבודה אלא רק הגברים! על כן, אם תרצו, לכו נא רק הגברים כדי לעבוד את ה' שהרי זה כל רצונכם, על כן, תלכו רק הגברים ותעבדו את ה'. ופרעה מצווה על אחד מעבדיו שיגרש את משה ואהרן מלפניו)
10. איזה נס מופלא התרחש **מיד** אחרי שמשה רבנו הרים את מטהו על ארץ מצרים? (משה מרים את מטהו על ארץ מצרים ובאופן מופלא ביותר, מיד לאחר הרמת המטה החלה לנשב רוח מזרחית על הארץ)
11. איך לדעתך הגיבו פרעה, חרטומיו וכל המצרים כשהחלה הרוח המזרחית לנשב מיד אחרי הרמת המטה? (פרעה, חרטומיו וכל המצרים בוודאי היו נדהמים מהדיוק המדהים שבו פתאום מתחילה הרוח, מיד לאחר הרמת מטהו של משה רבנו! (ע"פ האברבנאל)
12. כמה זמן נשבה הרוח המזרחית עד שהגיע הארבה בהמוניו? (הרוח המזרחית נשבה לאורך כל היום ולאורך כל הלילה עד לבוקר שלמחרת. אז, הגיע לגבולות מצרים הַרְבֵּה הַרְבֵּה אַרְבֶּה ☺)
13. **אתגר:** מה קרה לאור השמש במהלך מכת ארבה? (הכמות העצומה של הארבה מתפשטת בעזרת הרוח המזרחית ומכסה את כל השמיים עד כדי כך ששמש אינה מאירה דרכו והארץ נחשכת!)
14. מה אכל הארבה שהגיע בצורה ניסית בכמויות עצומות למצרים? (הארבה מתיישב על הארץ ומתחיל לפגוע ביבול. הארבה אוכל את כל העשב ואת כל הפירות שנותרו מהברד- לא נותר אפילו עלה ירוק אחד בעצים ובעשבים בכל ארץ מצרים! אין במצרים יבול! אין מה לאכול והמצרים נחלשים)
15. **אתגר גדול:** מה היה עונש מידה כנגד מידה במכת ארבה? (ה' הבטיח שיענישם בעונש קשה על פגיעתם ומעשיהם לעם ישראל וכעת הם נענשים מידה כנגד מידה! הם פגעו במחייתם של בניו של ה' והחלישו אותם וכך כעת ה' עכשיו מענישם שכל היבול במצרים נהרס והמצרים נחלשים)
16. האם הארבה הגיע לארץ גושן? (ממש לא! מן הסתם, עמדו בני ישראל נפעמים ומתרגשים מאהבת ה' העצומה אליהם כשהתבוננו לכיוון מצרים וראו את ענני הארבה הבלתי נגמרים מכסים את כל שמי מצרים ואילו בהתבוננם מעליהם השמיים היו תכולים, נעימים ונקיים (אברבנאל))
17. "וַיְמַהֵ֣ר פַּרְעֹ֔ה לִקְרֹ֖א לְמֹשֶׁ֣ה וּֽלְאַֽהֲרֹ֑ן וַיֹּ֗אמֶר חָטָ֛אתִי לה' אֱלֹֽקֵיכֶ֖ם וְלָכֶֽם"- למה במכת ארבה פרעה ממהר לקרוא למשה ואהרן? (פרעה הבין שזו מכה אלוקית ולכן חשש שאם הארבה ישאר עוד הוא עלול לגמור לחלוטין את כל הצמחיה במצרים- כולל העצים, הענפים והשורשים (נצי"ב, ספורנו)- מה שיגרום לַמִּצְרִים למות ברעב (רבנו אברהם בן הרמב"ם). ועוד, פרעה פחד שאפילו את מה שבתוך הבתים יכנס הארבה ויאכל את הכל (אברבנאל) ואז ממש כמו שאמרו עבדיו- תאבד מצרים!)
18. **אתגר:** פרעה אומר "חטאתי לה' אלוקיכם ולכם"- האם זה מלמד שפרעה השתנה ומתחרט על מעשיו הרשעים? (כן ולא. כעת, לאחר 8 מכות אנו רואים את השינוי שעבר על פרעה שמודה שחטא לה' ולעמו ישראל בכך ששיעבד את העם בעבודת פרך. אך בכל זאת, פרעה צריך להיענש ולכן אנו כבר נראה שלמרות הכל פרעה יפול שוב ברשתו של היצר הרע וליבו יתחזק בקרבו שלא לשלח את עם ישראל כפי שכבר אמר ה')
19. האם משה רבנו הסכים להתפלל עבור פרעה שתסור המכה? (משה רבנו מקבל את בקשתו של פרעה ומיד כשיוצא מלפני פרעה מתפלל אל ה')
20. איזה סוג רוח העיפה את הארבה **לים סוף**? (רוח המגיעה מכיוון הים, כלומר ממערב)
21. איזה נס גדול היה לאחר שמשה רבנו התפלל שתסור מכת ארבה מעל מצרים? (בתזמון מופלא המראה את אהבת ה' לעמו ולשליחיו הנאמנים, **מיד** לאחר תפילת משה רבנו מתחילה שוב רוח חזקה. הפעם רוח מערבית חזקה ביותר שמעיפה את כל הארבה ממצרים הישר לתוך ים סוף. היה זה נס עצום! איך פתאום בדיוק מופלא מתחילה רוח חזקה **שהעיפה את** **כל הארבה**, כולל הארבה שנכנס תחת הסלעים הכבדים ובחריצי האדמה. ואפילו ארבה שנכנס בתוך הבתים, הועף ברוח החזקה)
22. האם נשאר ארבה במצרים לאחר המכה כמו במכת צפרדע? (לא. לא נשאר אפילו ארבה אחד!)
23. **אתגר:** למה פרעה סירב לשלוח את עם ישראל אחרי שראה שכל הארבה הסתלק? (כאמור ה' רוצה להעניש את פרעה על רשעותו הגדולה כלפי בניו האהובים של הי"ת, במצב חמור כמו של פרעה לא מספיק רק לבקש סליחה ולחזור בתשובה. על כן מיד אחרי סילוק הארבה, ה' מחזק את לב פרעה והוא מסרב שוב לשלוח את בני ישראל)
24. מה הייתה המכה שבאה אחרי מכת ארבה? (חושך)
25. האם הייתה התראה למכת חושך? (לא. לאחר שתי מכות בהן משה רבנו התרה בפרעה ובכל זאת פרעה לא חזר בתשובה ושיחרר את עם ישראל. כעת, מגיעה המכה השלישית בסדרה, הפעם בלי התראה - מכת חושך)
26. **אתגר:** באיזה שלב של היום או הלילה התחילה מכת חושך? (בעת עלות השחר ה' מצווה את משה רבנו (אונקלוס, ת"י) שירים את ידו לכיוון השמים ואז יתחיל חושך על ארץ מצרים)
27. האם החושך שהתחיל במצרים הוא חושך רגיל כמו שיש בכל לילה? (לא. זה היה חושך הרבה יותר חזק, כזה שממש אפשר להרגיש אותו בידיים)
28. כמה ימים הייתה מכת חושך? (3 ימים (ע"פ הפשט, ת"י))
29. **אתגר גדול:** למה המצרים לא קמו ממקומם, הרי בחושך אפשר ללכת? (1. המצרים לא קמו כי לא ידעו לאן ללכת מרוב שהיה חשוך (ראב"ע). 2. המצרים לא קמו כי החושך השרה עליהם תחושת פחד נוראה (ליקוטים על החומש רב פנינים). 3. המצרים לא קמו כי החושך היה ממש עבה וחזק כמו קיר והיה אפשר להרגיש אותו! אפילו נר לא היה ניתן להדליק! (רמב"ן))
30. מה היה לעם ישראל בזמן מכת חושך? (לבני ישראל היה אור במושבותם. כלומר, בני ישראל נמצאים בארץ גושן, ביום יש אור ובלילה יש חושך. היה זה נס עצום וגדול שלימד והראה לעם ישראל כי ה' שולט על העולם. הם יכלו לראות ממש בחוש כיצד למרות שהאוויר של ארץ גושן וארץ מצרים הוא סמוך בכל זאת בארץ גושן יש אור! (ע"פ הרמב"ן על מכת ברד) ועוד יותר, אם היו היהודים באים למצרים- היה להם אור בכל מקום שהלכו ואילו למצרים היה חושך! (אור החיים הק'). היה זה לימוד גדולה באמונה בה' ובכך שה' עושה דין ומשפט ברשעים)
31. **אתגר רציני:** מה מלמד המדרש שבני ישראל למדו בזמן מכת חושך? (בזמן מכת חושך, היה לבני ישראל אור מיוחד- אור התורה אותה ישבו ולמדו. הם למדו על השגחת ה' ועל כך שה' שורה בעולם. הם למדו על ההבטחה לאבות ציווי ה' למשה בסנה ועל הבטחתו לגאול את עם ישראל. ועוד, למדו דרכי מוסר והנהגות בעבודת ה' שקיבלו מהאבות הקדושים במסורת)
32. מה היה קשה במיוחד במכת חושך? (1. קודם כל, כל החיים במצרים שותקו! אף אחד לא זז או הולך לשום מקום בגלל החושך הכבד. 2. המצרים היו אחוזי פחד ובהלה מהחושך הנורא והמפחיד שעטף אותם מכל כיוון. 3. מכיוון שאף אחד לא קם, אז גם אף אחד לא אוכל או שותה- כך המוני מצרים מתו ברעב או שמתו פשוט מרוב פחד! (ע"פ הכתב והקבלה וע"פ בעל הליקוטים על חומש רב פנינים)
33. לאחר ימי החושך קרא פרעה למשה. את מי לא הסכים פרעה לשלוח לעבוד את ה'? (לאחר שהסתיימו ימי החושך (אור החיים הק'), פרעה קורא למשה ואומר- לכו לעבוד את ה', לא רק הגברים אלא כפי שאמרתם שכולכם תלכו. אבל, את הצאן והבקר תשאירו!)
34. **אתגר:** למה פרעה לא מסכים שבני ישראל יקחו איתם את הצאן והבקר? (פרעה עוד רוצה להשאיר את בני ישראל ברשותו ולכן אומר שיצאו, אבל שיהיה לו משהו שיבטיח לו שיחזרו- לכן רצה שישאירו את ממונם- בזה היה בטוח שהם לא יברחו וישאירו אצלו את כל ממונם (רמב"ן))
35. איך הגיב משה רבנו לאמירת פרעה שהצאן והבקר ישארו? (באומץ לב מיוחד במינו עומד משה רבנו בתוקף מול פרעה ואומר: 1. "גם אתה תתן בידנו זבחים" – לא רק שאנחנו נקח את הצאן והבקר שלנו אלא אתה תתן לנו משלך כדי שנקריב אותם לאלוקינו! 2. "לא תשאר פרסה" – משה רבנו לא מפחד כלל מפרעה ואף מדגיש לו שלא תישאר אפילו פרסה אחת של הצאן והבקר במצרים!)
36. מה הוסיף ואמר פרעה בחוצפתו אחרי שסירב לשלוח את בני ישראל? (פרעה מוסיף ואומר למשה שיילך מלפניו ומזהירו שלא יבוא יותר לפניו מכיוון שאם יבוא לפניו יענישו בעונש מוות. אך משה רבנו מלא אמונה וביטחון בה' ואינו חושש כלל מפרעה ולכן עונה לפרעה מבלי להתרגש מאיומיו ובאומץ לב שאין כמותו – אכן, כפי שאמרת, לא אוסיף עוד לראותך)
37. האם משה רבנו יוצא מיד מלפני פרעה או שנשאר עוד בארמון המלך? (משה רבנו נותר בתוך ארמון פרעה וה' מתגלה אליו. משה רבנו ממתין בנחת לשמוע את דבר ה' אליו ואינו מזדרז לצאת. איזה אומץ וגבורה מולידים האמונה והבטיחון של משה רבנו בה'!)
38. למה פרעה לא פשוט מצוה על עבדיו לפגוע במשה? (כנראה שמשה רבנו היה נראה לפרעה כמו מלאך אלוקים או שה' פשוט הפיל על פרעה פחד מיוחד כדי שלא יפגע במשה רבנו (ע"פ הראב"ע). או שאולי פשוט עמידתו האיתנה והתקיפה של משה רבנו פשוט הרתיעה את פרעה ועבדיו)
39. **אתגר גדול:** מה ציוה ה' את משה שיאמר לבני ישראל כדי להשלים את קיום ההבטחה לאברהם אבינו? (ה' רוצה לקיים את הבטחתו לאברהם אבינו (בראשית ט"ו, י"ד) "ויצאו ברכוש גדול" ומבקש ממשה רבנו שיגיד לעם ישראל שילכו להשאיל מאת שכניהם המצרים כלי כסף וכלי זהב (רש"י))
40. מתי ה' עתיד להתגלות ולהכות בבכורות המצרים? (בחצות הלילה)
41. האם ה' ישלח שליח שיכה בבכורות המצרים? (באהבת ה' הגדולה לעם ישראל ה' אומר שהוא בעצמו יכה בבכורות המצרים. אשרינו שזכינו להיות בניו של מקום שהקב"ה בכבודו ובעצמו מתגלה במצרים כדי להוציא אותנו! (ע"פ רש"י בדברי הימים))
42. **אתגר:** מי יהיה הבכור בעל המעלה הגדולה ביותר שיפגע במכת בכורות? (בנו הבכור של פרעה)
43. למה בכורות של השפחות לקו, הרי הם מבוזים ושפלים? (מכיוון שאפילו הם היו משעבדים את בני ישראל. השפחות היו משועבדות למצרים ובני ישראל היו משועבדים לשפחות! איזו שפלות היינו חיים בה! אך בכל זאת, כעת, הקב"ה עושה דין ומשפט בעולם ונפרע מכל מי שפגע בבניו!)
44. "וּמֵ֣ת כָּל-בְּכוֹר֘ בְּאֶ֣רֶץ מִצְרַ֒יִם֒ מִבְּכ֤וֹר פַּרְעֹה֙ הַיֹּשֵׁ֣ב עַל-כִּסְא֔וֹ עַ֚ד בְּכ֣וֹר הַשִּׁפְחָ֔ה אֲשֶׁ֖ר אַחַ֣ר הָֽרֵחָ֑יִם וְכֹ֖ל בְּכ֥וֹר בְּהֵמָֽה"- מה יקרה לבכורות מעמים אחרים שיהיו במצרים בזמן שה' יתגלה בחצות הלילה? (באותו רגע בו יתגלה ה' במצרים ימותו כל הבכורות שיהיו במצרים. **כל** הבכורות הכוונה כל בכור שיהיה, בין אם הוא מצרי, ובין אם הוא בכור מעם אחר! איזה לימוד גדול היה בזה לכל יושבי תבל שראו כי ה' הוא השליט הבלעדי על כל הנשמות! מלבד זה שכל הבכורות מתו בבת אחת היה נס נוסף, בתוך בתי המצרים היה זה לנס ולפלא שרק הבכורות מתו מכל בני המשפחה!)
45. **אתגר:** מה עשו הכלבים בזמן מכת בכורות? (בזמן מכת בכורות יהיה נס נוסף. לא רק הנס שכל הבכורות מתו בבת אחת, ולא רק שדווקא הבכורות היו אלו שמתו- גם בכל המקומות בהם נמצאים בני ישראל יהיה ניכר וברור כי עם ישראל הם במעלה מיוחדת מכל הברואים- שהרי אפילו הכלבים שתמיד נובחים כשמסתובבים סביבם, ביציאת מצרים הכלבים לא ינבחו ואפילו שיהיה עם שלם שמסתובב - כשבני ישראל ייצאו ממצרים)
46. מי יבוא אל משה רבנו לאחר שימותו כל הבכורות? (כל עבדי פרעה יבואו אל משה ויחפשו אותו וישתחוו לו ויבקשו שכל עם ישראל יצאו. רק אז אומר משה שיצאו)
47. האם משה רבנו חיכה לקבל רשות לצאת מלפני פרעה? (לא. לאחר שסיים לומר את הדברים לפני פרעה, יוצא משה רבנו מלפני פרעה בכעס על העזת פרעה לומר למשה שלא יבוא עוד לפניו (רש"י))
48. איך אפשר לומר שמשה ואהרן היכו שניהם במצרים- הרי חלק מהמכות עשה רק משה או רק אהרן? (בגלל, שכאשר אפילו רק אחד נתן את המכה, היה השני עימו בלב אחד ובעצה אחת – שהרי שניהם רצו באותה מידה להצליח להחזיר את המצרים בתשובה וללמד את בני ישראל אמונה בה'. ואם כן, הרי זה כאילו שניהם היכו יחדיו במצרים (ספורנו) כי שניהם רצו להצליח להביא תוצאות מההשתדלות שלהם. איזו אחוה ורעות בין מנהיגי העם שכל רצונם להצליח במשימתם)
49. מה המצווה הראשונה שעם ישראל קיבל? (שהחודש הזה שבו אתם נמצאים הוא יהיה לכם ראש לכל החודשים והוא הראשון לחודשי השנה. לכן, כשאנו אומרים בתורה חודש אז אומרים 'ראשון' 'שני' 'שלישי' וכן הלאה כדי להזכיר את גאולת עם ישראל ממצרים (רמב"ן). זהו חודש מיוחד וחשוב מאוד – בחודש הזה כל בריאת העולם עומדת לקראת סיומה- כשעם ישראל נוצר בצאתו ממצרים ומשם פונה לקבל את תפקידו המיוחד בקבלת התורה)
50. **אתגר:** איזה מצווה חז"ל דורשים מהפסוק בו ה' מצווה שחודש ניסן יהיה ראשון לחודשי השנה? (מהפסוק הזה חז"ל דורשים ולומדים את מצוות קידוש החודש. שזו מצווה שמוטלת על בית הדין. היא מבוצעת על ידי עדים שבאים ומעידים שראו את התחדשות הלבנה וכך נקבע קידוש החודש. זו מצווה מאוד מיוחדת – איזו מעלה מיוחדת יש לנו! מי שקובע מתי יהיה ראש חודש ומתי יהיה חג זה אך ורק עם ישראל)
51. לאיזה עבודה זרה עבדו המצרים? (לכבשה)
52. באיזה תאריך בחודש ניסן ה' ציווה את בני ישראל לקחת את השה לקרבן פסח? (בעשור לחודש, י' ניסן)
53. אילו מעשים של אומץ ה' דורש מבני ישראל בציווי על הפסח? (לקיחת השה מצאנם או קנייתו ומשיכתו ברחבי מצרים עד הבאתו לביתם (ג'). שמירת השה בביתם במשך ארבעה ימים (ו'). שחיטת השה ביום י"ד לעיני המצרים (ו'). נתינת דם השה על המזוזות והמשקוף (ז'). צליית השה ואכילתו בליל ט"ו (ח'). כוחות גדולים של אומץ וגבורה נדרשים מבני ישראל, כוחות אלו יבואו בהחלט בזכות האמונה הגדולה של בני ישראל בה' וציות המוחלט לדבר ה' בפי משה)
54. כמה שה לקרבן תקח כל משפחה? (לכל משפחה ומשפחה שה אחד לקרבן)
55. "וְאִם-יִמְעַ֣ט הַבַּ֘יִת֘ מִהְי֣וֹת מִשֶּׂה֒ וְלָקַ֣ח ה֗וּא וּשְׁכֵנ֛וֹ הַקָּרֹ֥ב אֶל-בֵּית֖וֹ בְּמִכְסַ֣ת נְפָשֹׁ֑ת אִ֚ישׁ לְפִ֣י אָכְל֔וֹ תָּכֹ֖סּוּ עַל-הַשֶּֽׂה"- אם יש מעט מידי אנשים בבית מכדי לאכול את השה, את מי צריך להביא לבית? (את השכן הקרוב, אפילו ממשפחה אחרת. העיקר שיהיה כמות של כזית לכל אחד מהחבורה)
56. האם מותר לקחת שה שאינו תמים=שלם? (לא)
57. האם מותר להביא לקרבן שה נקבה? (לא, דווקא זכר)
58. בן כמה צריך להיות השה? (בתוך שנתו הראשונה)
59. עד מתי יש לשמור את השה? (את השה יש לקחת כבר ביום י' בניסן, ולשמור עליו עד יום י"ד לחודש. אז יש לשחוט את השה בזמן 'בין הערביים', כלומר, לאחר חצות היום ועד שקיעת השמש)
60. איפה צריך לתת את הדם של השה? (את דם השה יש לתת על שתי מזוזות הפתח של הבית וגם על המשקוף. כך בכל הבתים בהם יאכלו אותו)
61. מתי צריך להתחיל לאכול את בשר השה? (בלילה)
62. אילו מאכלים ה' ציוה שיוסיפו לאכילת קרבן הפסח במצרים? (יש לאוכלו ביחד עם מצות, אליהם יש להוסיף גם מרור. יש לאכול רק את הבשר ולא גידים ועצמות)
63. למה מוסיפים מרור לאכילת קרבן פסח? (את הבשר והמצות יש לאכול ביחד עם מרור, כך יזכרו בני ישראל בשעבוד הקשה והנורא וכך תגבר הודאתם לרבש"ע על שהושיע אותנו והצילנו מבית עבדים (רש"י))
64. האם מותר לאכול את הבשר לא צלוי מספיק (=נא) או מבושל? (אין לאוכלו נא, כלומר שאינו צלוי כל צורכו. וגם, אין לאוכלו מבושל. אלא, צלי אש כולו, ראשו, כרעיו וקרבו)
65. **אתגר גדול:** למה הציווי הוא לאכול דווקא צלי אש ולא מבושל? (חז"ל מסבירים לנו 2 הסברים: ***א)*** ה' מצווה אותנו על כך כדי שבני ישראל יזדרזו בעת ההתארגנות ליציאה ולא יהיה אף אחד שמאחר ונשאר מאחור בזמן שכל העם יוצא יחד ממצרים (רמב"ם) ***ב)*** צלי הוא מאכל מלכים, וכך ראוי לבני ישראל שיוצאים מעבדות לחירות ולהיות ממלכת כהנים וגוי קדוש שינהגו כדרכם של שרים ומלכים (ספר החינוך))
66. מה עושים אם נשאר מהקרבן בבוקר? (מהפסח אין להשאיר דבר עד הבוקר, ואם נשאר משהו בבוקר- בעלות השחר יש לשורפו באש)
67. "וְכָ֘כָה֘ תֹּֽאכְל֣וּ אֹתוֹ֒ מָתְנֵיכֶ֣ם חֲגֻרִ֔ים נַֽעֲלֵיכֶם֙ בְּרַגְלֵיכֶ֔ם וּמַקֶּלְכֶ֖ם בְּיֶדְכֶ֑ם וַֽאֲכַלְתֶּ֤ם אֹתוֹ֙ בְּחִפָּז֔וֹן פֶּ֥סַח ה֖וּא לה'"- למה מצווים בני ישראל לאוכלו כשעל מותניהם חגורות, נעליהם ברגליהם ומקלם בידיהם? (מכיוון שכך בעצם מוכנים ומזומנים לקראת היציאה. ה' מצווה ודורש מבני ישראל להיות בעלי אמונה וביטחון כה גדולים. הרי סוף סוף, בני ישראל עדיין משועבדים תחת ידו החזקה וליבו הכבד של פרעה הרשע. בזה שהם מוכנים ומזומנים מראים בני ישראל שהם בטוחים לגמרי בישועת ה' שתבוא אליהם ושפרעה יכנע, ואפילו שכרגע לא מובן כיצד יתכן הדבר)
68. בזמן מכת בכורות ה' יראה את הדם אשר נמצא בפתחים. לאיזה סימן ואות יהיה הדם שבפתחים? (ה' מודיע לבני ישראל שכשתהיה מכת בכורות ה' יראה שבני ישראל עסוקים בקיום מצוותיו ובזכות זה יפסח-ידלג על בני ישראל. מעשה זה יעורר רחמי ה' לא רק בזכות המצווה הזו אלא בזכות כל המסירות נפש של בני ישראל שקדמה לה – כשלקחו את השה, גררו אותו ברחובות מצרים ושחטו אותו מול עיניהם המשתאות של המצרים. דבר זה יעורר את רחמי ה' על בני ישראל כי זה ידגיש כמה בני ישראל רוצים ומתאמצים לקיים את ציווי ה' (ליקוטים על חומש רב פנינים))
69. מה הפירוש 'פסח מצרים'? (הפסח שבני ישראל חגגו בליל היציאה ממצרים)
70. מה הפירוש 'פסח דורות'? (הפסח שבני ישראל יחגגו בעתיד, אחרי יציאת מצרים)
71. איזה יום התורה מצווה שנחגוג לדורות? (יום יציאת מצרים)
72. מה הכוונה להשבית שאור מהבתים? (לסלק כל שאור וחמץ ממקומות ששייכים לנו)
73. "וּבַיּ֤וֹם הָֽרִאשׁוֹן֙ מִקְרָא-קֹ֔דֶשׁ וּבַיּוֹם֙ הַשְּׁבִיעִ֔י מִקְרָא-קֹ֖דֶשׁ יִֽהְיֶ֣ה לָכֶ֑ם כָּל-מְלָאכָה֙ לֹא-יֵֽעָשֶׂ֣ה בָהֶ֔ם"- חג הפסח הוא באורך של 7 ימים, אילו ימים הם חג? (את היום הראשון תקראו 'קודש' וכן היום השביעי, כלומר חג. וכיצד תקראו אותם 'קודש'? שיהיה מיוחד ונבדל לאכילה, שתיה ובגדים. וגם, אני מצווה עליכם שלא תעשה בו כל מלאכה, מלבד, מה שנצרך לטובת אכילתכם ושאי אפשר היה להכינו מלפני החג)
74. מתי יש מצווה לאכול מצה? (במשך 7 ימי הפסח, בעיקר ביום הראשון)
75. האם יש מצווה לא לאכול חמץ? (כן- "כָּל-מַחְמֶ֖צֶת לֹ֣א תֹאכֵ֑לוּ...")
76. למי קרא משה רבנו כדי ללמדו על מצוות הפסח (לזקני ישראל)
77. מה הפירוש 'אגודת אזוב'? (3 עלים של אזוב ביחד)
78. איפה יש למרוח את דם הקרבן? (על המשקוף ועל שתי המזוזות)
79. האם מותר לצאת מהבית במהלך ליל ט"ו בניסן בו ה' צווה אותנו לאכול מקרבן הפסח? (ממש לא, "וְאַתֶּ֗ם לֹ֥א תֵֽצְא֛וּ אִ֥ישׁ מִפֶּֽתַח-בֵּית֖וֹ עַד-בֹּֽקֶר")
80. מה יעורר את רחמי ה' עלינו בזמן שה' מכה במצרים? (פסח, קיום המצווה בנתינת הדם על המשקוף והמזוזות)
81. **אתגר:** מה היו 3 הבשורות הטובות שמשה רבנו והזקנים אמרו לבני ישראל? (הגאולה, הארץ והבנים. עם ישראל הקשיבו היטב לכל מילה ומילה שמוציא מפיו שליח ה' ומיד מבינים מה טמון בתוך דברי משה רבנו- 1) בשורה שהם יגאלו ממצרים. 2) בשורה שיזכו להיכנס לארץ כנען ולרשת אותה. 3) בשורה שעתידים להיוולד להם בנים. ומיד כשהם מבינים את 3 הבשורות הטובות הללו העם קד ומשתחווה בהודיה עצומה לה' יתברך שגואלם)
82. האם היה קשה לבני ישראל לקיים את ציווי ה' להקריב את קרבן פסח עם כל הלכותיו? (ממש לא! עם ישראל מקבלים עליהם **בליבם** לקיים את דבר ה'. אהבה גדולה מקננת בלב העם לקיים את דבר ה' ולכן אפילו שטרם עשו אלא רק קיבלו, הרי זה נחשב כאילו עשו. ועוד, איזה אומץ לב לקיים את דבר ה'! עם ישראל אינם פוחדים מהמצרים שיפגעו בהם בגלל שלוקחים ושוחטים מול עיניהם את אלוהיהם, מבחינת עם ישראל אין כמו לקיים את דבר ה')
83. מתי בדיוק החלה מכת בכורות? (בדיוק בחצות הלילה, ליל ט"ו ניסן)
84. מי היה הבכור הכי חשוב שמת במכת בכורות? (בכור פרעה)
85. מי היה הבכור הכי פחות חשוב שמת במכת בכורות? (הבכורות שהיו בבית השבי)
86. מי היה הראשון לקום ולחפש אחרי משה ואהרן? (פרעה בעצמו)
87. למה הייתה צעקה גדולה בכל מצרים שלא הייתה כמותה מעולם? (כי אין בית שאין בו מת)
88. האם פרעה עדיין עומד בהחלטתו שרק חלק מעם ישראל יצאו? (לא! פרעה נכנע לגמרי לפני ה' ומבטל את כל מה שאמר עד עכשיו)
89. מה עשה כל העם המצרי אחרי שגילו שכל הבכורות מתו? (כל המצרים הבינו שה' שליט על העולם ופחדו מאוד ולכן מיהרו לשלוח ולזרז את עם ישראל שייצאו)
90. למה הבצק של עם ישראל לא הספיק לתפוח? (כי מרגע שה' החליט לגאול אותנו אז הגאולה באה במהירות ולכן המצרים לא הניחו לנו להתעכב ואפילו לא רגע אחד)
91. **אתגר:** איזה דבר אהוב במיוחד סחבו עם ישראל על שכמם? (את משארותם, כלומר את שאריות המצה והמרור. עם ישראל כל כך אוהבים את המצוות ושמחו בזכות לשאת את שאריות המצוה על כתפיהם. היה בזה גם כבוד והערכה למצוות- שעם ישראל סחבו אותן בעצמם ולא השאירום סתם כך על הבהמות שיסחבום)
92. את מה לא שכחו בני ישראל למרות שמאוד מיהרו לצאת ממצרים? (לקיים את מצוות ה' להשאיל כלי כסף, זהב ושמלות)
93. מה פירוש המילה 'להשאיל' בתורה? (לבקש כמתנה)
94. האם המצרים הסכימו לתת את בגדיהם וכליהם לבני ישראל? (כן, במתנה גמורה. ואפילו נתנו להם יותר ממה שביקשו כי ה' גרם למצרים שיאהבו את עם ישראל וירצו שייצאו ממצרים)
95. **אתגר:** איזה הבטחה שכתובה בספר בראשית התקיימה לפני שעם ישראל יצאו ממצרים? ("ואחרי כן יצאו ברכוש גדול")
96. כמה גברים מעל גיל 20 היו בעם ישראל ביציאת מצרים? (600 אלף)
97. מי היו ה'ערב רב'? (גויים מאומות העולם שרצו להצטרף לעם ישראל)
98. **אתגר:** למה עלו ערב רב עִם עַם ישראל ממצרים? (מפני שראו את הניסים הגדולים שה' עשה לעם ישראל והבינו שם ישראל הוא העם שה' בחר בו ושה' אוהב אותם ודואג להם)
99. "וַיֹּאפ֨וּ אֶת-הַבָּצֵ֜ק אֲשֶׁ֨ר הוֹצִ֧יאוּ מִמִּצְרַ֛יִם עֻגֹ֥ת מַצּ֖וֹת כִּ֣י לֹ֣א חָמֵ֑ץ כִּי-גֹֽרְשׁ֣וּ מִמִּצְרַ֗יִם וְלֹ֤א יָֽכְלוּ֙ לְהִתְמַהְמֵ֔הַּ וְגַם-צֵדָ֖ה לֹֽא-עָשׂ֥וּ לָהֶֽם"- למה עם ישראל אפו את הבצק רק כשהגיעו לסוכות? (כי הם גורשו ממצרים ולא היה זמן אפילו לאפות את הבצק)
100. **אתגר גדול:** חז"ל אומרים שהמרחק לסוכות היה מאוד גדול. איזה נס עשה ה' לעם ישראל בדרך לסוכות? (באהבת ה' לעם ישראל עשה ה' שבמקום שיקח כמה ימים להגיע לשם הם הגיעו תוך זמן קצר מאוד- "ואשא אתכם על כנפי נשרים")
101. "וְגַם-צֵדָ֖ה לֹֽא-עָשׂ֥וּ לָהֶֽם"- מה נתן לעם ישראל את הכוח לצאת למדבר הגדול והנורא אפילו בלי שהכינו צידה לדרך? (אחרי עשרת המכות עם ישראל היו מלאים באמונה גדולה ובבטחון גדול בה' וידעו בלב שלם שה' ישמור עליהם מכל דבר רע וידאג לכל צרכיהם)
102. כמה שנים היו בני ישראל ממצרים? (430 שנה. לפי פשט הפסוק)
103. "וַיְהִ֗י בְּעֶ֨צֶם֙ הַיּ֣וֹם הַזֶּ֔ה יָֽצְא֛וּ כָּל-צִבְא֥וֹת ה' מֵאֶ֥רֶץ מִצְרָֽיִם"- האם עם ישראל יצאו ממצרים בלילה או ביום? (מיד בחצות החלו המצרים לזרז אותנו לצאת, אך ה' ציוה שאיש לא יצא מפתח ביתו עד בוקר ואחר כך עוד לקח זמן עד שהעם השאיל את כלי הכסף, הזהב והשמלות ויצאו הגיע כבר ממש היום- ויהי בעצם היום")
104. "לֵ֣יל שִׁמֻּרִ֥ים הוּא֙ לה' לְהֽוֹצִיאָ֖ם מֵאֶ֣רֶץ מִצְרָ֑יִם"- ה' שמר וציפה ללילה המיוחד של יציאת מצרים. ממתי ה' חיכה ללילה הזה? (מאז שנתן את הבטחתו לאברהם אבינו בברית בין הבתרים)
105. למה אסור לנכרי לאכול מקרבן הפסח? (הקב"הציווה אותנו לעשות את הפסח כדי להדגיש שאנו מקבלים עלינו את עבודת ה' עלינו ושאנו מאמינים בה', ואיך יתכן שיבוא גוי שאינו מאמין ויקריב את הקרבן הזה?! הרי הגויים אינם מאמינים בה' ועוד יותר מזה ה' בכלל לא עשה להם את כל הניסים והנפלאות שעשה לנו ה' במצרים ולא איתם כרת ה' ברית שיהיו לו לעם (ספר החינוך))
106. "וְכָל-עֶ֥בֶד אִ֖ישׁ מִקְנַת-כָּ֑סֶף וּמַלְתָּ֣ה אֹת֔וֹ אָ֖ז יֹ֥אכַל בּֽוֹ"- מה צריך לעשות עבד כנעני כדי שיוכל לאכול מקרבן הפסח? (עבד שאינו יהודי [המכונה 'עבד כנעני'] שקנו אותו, התירה לו התורה לאכול מקרבן הפסח לאחר שיעשה ברית מילה כדי להיות עבד. ואפילו שהוא לא יהודי בכל זאת מכיוון שיש לו אדון יהודי הוא נחשב טפל לו והרי זה נחשב קצת שהוא מצטרף לברית ה' (רש"י). כלומר, בערב פסח בו אנו חוגגים את יציאתנו ממצרים ביחד עם כל משפחתנו אנו מצרפים איתנו גם את העבדים הכנענים שמצטרפים לברית ה'. בשונה מהאדונים הכנענים שמשעבדים בפרך את עבדיהם, עם ישראל, ההולך בדרכי ה' ממשיך את דרכי אבותיו ומתנהג בכבוד ובהערכה אפילו לעבדיו!)
107. מי הם האנשים שנקראים 'תושב ו'שכיר'? ('תושב' זה גוי שקיבל על עצמו להקפיד על 7 מצוות בני נח ואינו עובד עבודה זרה. 'שכיר' זה גוי שהוא מהול [כמו ערבים] וגם קיבל עליו לא לעבוד עבודה זרה ובכל זאת הוא אסור מלאכול מקרבן הפסח, הרי סוף סוף גם הם לא לגמרי מצטרפים לברית שכרת איתנו הי"ת)
108. **אתגר:** מהן 7 מצוות בני נח? (3 העבירות החמורות- עבודה זרה, גילוי עריות, שפיכות דמים. **א**בר מן החי, **ב**רכת ה', **ג**זל, **ד**ינים)
109. האם מותר להעביר את קרבן הפסח מחבורה לחבורה אחרת? (לא. "בבית אחד יאכל")
110. האם מותר לשבור את העצמות של הקרבן כדי לאכול או למצוץ אותן עד הסוף? (לא. התורה מדגישה לנו שאת מעשה היציאה יש לעשות בחיפזון ובמהירות לכן כמו שכבר למדנו אסור לצאת מהבית אך גם לא מחבורה לחבורה ולא לשבור עצמות- מפני שזה מעכב את אכילת הקרבן (רמב"ם) וגם מפני שזו התנהגות של עניים שאין להם מה לאכול)
111. עד מתי צריך גר שמתגייר לעשות ברית מילה כדי שיוכל לאכול מקרבן הפסח? (אם יבוא גוי וירצה להתגייר כדי לזכות להצטרף לברית המיוחדת שלנו עם ה'. הוא יוכל לאכול מהפסח רק בתנאי שיהיה נימול כבר בי"ד ניסן ורק אז יוכל להתקרב ולעשות את הפסח כמו כל אזרח הארץ- כלומר, בני ישראל)
112. **אתגר:** איך ראוי להתנהג כלפי גר אחרי שהוא התגייר? (מעלה גדולה יש לגרים. אלו אנשים שהכירו את עם ישראל והחליטו שהם רוצים לדבוק בה'. זהו מעשה גבורה גדול מאוד- הם עוזבים הכל, את המשפחה, החברים, המולדת, את הכל, כדי לדבוק בה' ולהיות חלק מעמו. מהרגע שהגוי מתגייר הרי הוא כיהודי לכל דבר והוא חלק מעם ישראל. בתורה, יש מצוות רבות שמדגישות לנו את החובה לאהוב את הגר ולכבדו, במיוחד כאן, בערב פסח שכולם מתאספים חבורות חבורות עם כל משפחתם, אנו עוד יותר מצווים לדאוג לגרים, לכבד אותם ולקרבם שהרי הם השאירו מאחור את כל חייהם וכעת הכל חדש בחייהם)
113. איזה ציווי נמצא בפסוק "וְכָל-עָרֵ֖ל לֹא-יֹ֥אכַל בּֽוֹ"? (ה'מצווה אותנו שאפילו מי שהוא מעם ישראל אם הוא ערל- כלומר לא נימול, לא יאכל מקרבן הפסח. כמו שלמדנו כבר אצל אברהם אבינו, ברית המילה היא הברית שכרת ה' עמנו ואם מישהו חסר מהברית הזו אז הרי שהוא מנוע מלאכול מקרבן הפסח שבו אנו עוסקים בכך שבאנו בברית נאמנה עם הקב"ה שהוציאנו מעבדות לחירות)
114. מה עשו בני ישראל מיד כששמעו שאסור לערל לאכול מקרבן פסח? (מיד כשה' ציוה על כך שערלים אינם יכולים לאכול מקרבן הפסח קמו בני ישראל, גדולים וקטנים, ומבלי לחכות עוד רגע מלו את עצמם. אשריהם ישראל! לא רק שהיה זה קשה ומסובך לשחוט את אלילי מצרים לעיני המצרים עוד יותר מזה עם ישראל מבלי להתלבט בכלל מלים את עצמם ואפילו שזה היה מאוד קשה ולא פשוט שהיה בזה צער גדול וסכנה גדולה. בכל זאת, השמחה שהציפה ומילאה את ליבם הייתה גדולה לאין ערוך! לזכות להיות שייכים לברית שה' כורת עם עמו ישראל!)
115. יש הרבה מצוות שמזכירות לנו את יציאת מצרים. למה כל כך חשוב לזכור את יציאת מצרים? (מכיוון שיציאת מצרים מראה לנו את גדולתו ורוממותו של הקב"ה השולט בשמים ובארץ אשר בחר בנו מכל העמים להיות לו לעם סגולה ומאהבתו הרבה לנו עשה לנו ניסים ונפלאות וחסדים גדולים ועצומים כשהוציא אותנו מעבדות לחירות)
116. מה הפירוש למילים "פטר כל רחם"? (הראשון לצאת מרחם אימו)
117. **אתגר:** מה הקשר בין לזכור את יציאת מצרים לבין המצווה שהבכורות יהיו קדושים? (ה' מצווה את משה לומר לבני ישראל שכל בכור, הראשון לצאת מרחם אימו, בבני ישראל או מהבהמות הרי הוא קדוש ומיוחד לה' (רש"י), זהו חוק וגזירה אלוקית [שקבועים ממעלה להשגתנו]. כך נזכיר לעצמנו את שיא היציאה ממצרים בכך שה' הרג את כל הבכורות המצריים ואילו את בכורות ישראל הציל ושמר עליהם מכל דבר רע)
118. באיזה יום מימי השבוע הרגילים אנו מצווים לזכור את יציאת מצרים? (כל השבוע! כל יום אנו מצווים לזכור שה' בידו החזקה והגדולה הוציא אותנו ממצרים וכדי לזכור זאת אנו גם לא אוכלים חמץ בימי הפסח שהם הזמן בשנה שבו יצאנו ממצרים)
119. באיזה ארץ חשוב במיוחד לזכור את יציאת מצרים? (את זכירת יציאת מצרים עלינו לזכור עוד יותר בבואנו לארץ אשר עיני ה' אלוקינו בה, אותה ארץ שבשבילה יצאנו ממצרים. לכן, והיה כאשר יביאנו ה' לארץ בה נמצאים עמי כנען- הכנעני, החיתי, האמורי, החיוי והיבוסי, אותה ארץ אותה נשבע ה' לתת לאבותיך, לאברהם ה' אמר "לזרעך נתתי את הארץ הזאת...", ליצחק ה' הבטיח "גור בארץ הזאת..." וליעקב נאמר "הארץ אשר אתה שוכב עליה...", אותה ארץ מיוחדת ומושפעת בברכה מיוחדת בה החלב נוטף מן העיזים והדבש מן התמרים והתאנים, בארץ הזו אנו מצווים עוד יותר לשמור את עבודת החודש המיוחדת, עבודת הפסח (רש"י))
120. **אתגר:** למה חשוב במיוחד לזכור את יציאת מצרים בארץ כנען? (א. הסיבה שיצאנו ממצרים היא בשביל ארץ ישראל! (המקור לכך הוא דברי הילדים עצמם!) ב. אין זה פשוט שהדור שיכנס לארץ יזכור את יציאת מצרים, הרי הוא לא ראה אותה. לכן חשוב לחזק את זיכרון היציאה אצלו. ג. אחרי שנכנס לארץ ונזכה לשבת בנחת ובשלוה- בודאי שלאט לאט ישכחו הימים הקשים של השעבוד הנורא והאיום וההצלה הגדולה שהוציאנו ה' ממצרים ומתוך כך ח"ו נגיע לשכוח בכלל את מצוות ה' (אור החיים הק'))
121. למי חשוב ללמד על יציאת מצרים חוץ מללמד את עצמנו? (לא רק לעצמנו אנו צריכים להזכיר כל הזמן את יציאת מצרים אלא ה' מצווה אותנו שנקפיד לחנך את הילדים מה היה במצרים ואיך ה' לקח אותנו להיות לו לעם סגולה. לכן אנו מצווים שכאשר נגיע לארץ נאמר לבנינו שבשביל זה שנקיים את מצוותיו עשה לנו ה' את כל הניסים והנפלאות כשהוציאנו ממצרים (רש"י). כך יזכו הבנים לגדול בדרך ישרה ועוד שלא תשכח ממנו לעולם גאולת עם ישראל (אברבנאל))
122. איזו מצווה מזכירה לנו בעזרת הגוף שלנו את יציאת מצרים? (מצוות התפילין. שנשים לאות וסימן על ידינו ולזיכרון בין עינינו את פרשיות 'שמע', 'והיה אם שמוע', 'קדש לי כל בכור' ואחרונה 'והיה כי יביאך'. בכך אנו ממש שמים את תורת ה' בפינו – כלומר זוכרים אותנו תמיד ולומדים אותה ובזכות שאנו זוכרים שה' הוציאנו והציל אותנו גם נרצה ונבוא לשמור את מצוות ה' (רמב"ן))
123. מה מחזק בנו קיום מצוות הפסח במשך שבעה ימים רצופים? (קיום מצוות הפסח במשך שבעה ימים רצופים, באותו הזמן המיוחד יעוררו בתוכנו כוחות חדשים וגדולים יותר של אמונה בה' שברא את העולם ובחר בנו להיות לו לעם סגולה)
124. מהי החיה הטמאה היחידה שגם בה יש קדושה לבכורות? (חמור- שכשיצאנו ממצרים כל אחד ואחד מבני ישראל נעזר בהרבה חמורים כדי לסחוב את כל חפציו ומשפחתו. לכן יש קדושה מיוחדת בבכור של החמור)
125. מה צריך לעשות מי שנולד לו חמור בכור? (עלינו לפדות את בכור החמור בשה ואת השה הזה לתת לכהן שישתמש בו למה שירצה. ואם לא פדה אותו אז הוא קדוש ואין לעשות בו שום דבר ולכן יש לערוף את ראשו בסכין מאחור)
126. מה עושים עם בכור ישראל שנולד? (יש לפדותו בכסף)
127. "וְהָיָ֞ה כִּֽי-יִשְׁאָֽלְךָ֥ בִנְךָ֛ מָחָ֖ר לֵאמֹ֣ר מַה-זֹּ֑את וְאָֽמַרְתָּ֣ אֵלָ֔יו בְּחֹ֣זֶק יָ֗ד הֽוֹצִיאָ֧נוּ ה' מִמִּצְרַ֖יִם מִבֵּ֥ית עֲבָדִֽים"- מה נלמד את הבנים אם ישאלו מה הסיבה שיש קדושה לבכורות? (אם ישאלו הבנים מה עניין מצוות קידוש הבכורות (אור החיים הק') אז יש לנו ללמד אותם על יציאת מצרים- שה' בכוחו הגדול הוציא אותנו ממצרים מבית עבדים ולקח אותנו להיות לו לעם. וכאשר פרעה הקשה את ליבו וסירב לשלח אותנו אז ה' הרג את כל הבכורות במצרים, מבכור אדם ועד בכור בהמה ולכן אנו עכשיו מפרישים את הבכורות לעבודת ה'- כדי שנזכור שהבכורות נותרו בחיים רק כדי לעבוד את ה', את בכורות הבהמות אנו מקריבים לה' ואת בכורות עם ישראל פודים בכסף)
128. איפה יש להניח תפילין שמזכירות לנו את יציאת מצרים? (ביד ובראש, מעל המקום שנמצא בין העיניים)